b'\n_START_ARTICLE_\nJames Cameron\n_START_SECTION_\nVarhaiset vuodet\n_START_PARAGRAPH_\nCameron oli lapsena kuvataidekoulussa. Perhe muutti Kaliforniaan vuonna 1971. H\xc3\xa4n opiskeli fysiikkaa yliopistossa ja teki sekalaisia t\xc3\xb6it\xc3\xa4 kunnes p\xc3\xa4\xc3\xa4tti l\xc3\xa4hte\xc3\xa4 elokuva-alalle n\xc3\xa4hty\xc3\xa4\xc3\xa4n elokuvan T\xc3\xa4htien sota.\n_START_SECTION_\nUra\n_START_PARAGRAPH_\nCameron ohjasi elokuvan Piranha II \xe2\x80\x93 Lent\xc3\xa4v\xc3\xa4t tappajat vuonna 1981. Elokuva menestyi huonosti, mist\xc3\xa4 Cameron rohkaistui kirjoittamaan omia k\xc3\xa4sikirjoituksiaan. Tuloksena oli Terminator \xe2\x80\x93 tuhoaja, joka oli Cameronin lis\xc3\xa4ksi my\xc3\xb6s Arnold Schwarzeneggerin l\xc3\xa4pimurtoelokuva. Muita tunnettuja Cameronin ohjaamia elokuvia ovat Terminator 2 \xe2\x80\x93 Tuomion p\xc3\xa4iv\xc3\xa4, Tosi valheita ja Aliens \xe2\x80\x93 paluu. H\xc3\xa4n on ollut k\xc3\xa4sikirjoittamassa elokuvaa Rambo \xe2\x80\x93 taistelija 2 ja ollut vastaavana tuottajana Sanctumissa. Dark Angel -televisiosarjan lis\xc3\xa4ksi h\xc3\xa4n on keskittynyt dokumenttielokuvien tekoon. Fiktion lis\xc3\xa4ksi h\xc3\xa4n on tuottanut dokumentteja hylyist\xc3\xa4, kuten Bismarckista ja Titanicista. Vuonna 2012 h\xc3\xa4n sukelsi Mariaanien hautaan Deepsea Challenger -aluksella._NEWLINE_Cameron on tekem\xc3\xa4ss\xc3\xa4 Avatarille nelj\xc3\xa4\xc3\xa4 jatko-osaa, joiden julkaisuvuosiksi julistettiin alun perin 2018, 2020, 2022 ja 2023. Cameron kuitenkin my\xc3\xb6nsi maaliskuussa 2017, ettei Avatar 2 valmistu viel\xc3\xa4 vuodeksi 2018.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCameron on ollut naimisissa viisi kertaa, Sharon Williamsin (1978\xe2\x80\x931984), Gale Anne Hurdin (1985\xe2\x80\x931989), Kathryn Bigelow\xe2\x80\x99n (1989\xe2\x80\x931991) ja Linda Hamiltonin (1997\xe2\x80\x931999) kanssa. Viimeksi mainittuun h\xc3\xa4n tutustui ensimm\xc3\xa4isen ja toisen Terminatorin aikana. Nykyisen vaimonsa Suzy Amisin h\xc3\xa4n tapasi Titanicin kuvauksissa, mutta Cameron oli viel\xc3\xa4 naimisissa silloisen vaimonsa Linda Hamiltonin kanssa. Suzylla ja Cameronilla oli suhde ja he meniv\xc3\xa4t naimisiin 4. huhtikuuta 2000. Heill\xc3\xa4 on kolme yhteist\xc3\xa4 lasta; Claire (s. 4. huhtikuuta 2001), Quinn ja Elisabeth Rose (s. 29. joulukuuta 2006). Cameronilla on tyt\xc3\xa4r Josephine Archer Cameron (s. 15. helmikuuta 1993) aikaisemmasta avioliitostaan Hamiltonin kanssa. James Cameron noudattaa nyky\xc3\xa4\xc3\xa4n perheens\xc3\xa4 kanssa vegaanista ruokavaliota ja ottaa kantaa ymp\xc3\xa4rist\xc3\xb6asioihin.'